Bybelvertaling (1) - www.bybelkennis.co.za
by Mitch Kalp · Published 20/07/2010 · Updated 28/09/2014
Bybelvertaling (1) – Jan van der Watt
Die Bybel is vroeg reeds vertaal
Solank mense die Bybel in hulle eie taal wil lees, sal Bybelvertalings gedoen word. Toe die Jode nie meer Hebreeus kon lees nie, is die Hebreeuse Bybel drie eeue vC reeds in Grieks (die Septuagint of LXX) vertaal sodat hulle dit maklik kon lees.
In die vroeë kerk is die Bybel vinnig in 'n verskeidenheid tale vertaal. Toe die kerk in Rome die godsdiens in die Weste begin domineer het, is die Bybel in Latyn vertaal. Daar is reeds in 150 nC met Latynse vertalings begin. In die vierde eeu is daar 'n formele Latynse vertaling gedoen. Dié vertaling is die Vulgaat genoem en was die hoofvertaling wat tot met die Reformasie in die Westerse kerk gebruik is.
In ongeveer 160 nC is daar met 'n Siriese vertaling begin en teen die derde eeu was daar ook 'n Koptiese vertaling. Baie ander tale het vinnig gevolg.
Jeronimus het die Bybel in 382 in opdrag van pous Damasus in Latyn begin vertaal en dit die Vulgaat genoem. Die taak het tot in die vyfde eeu geduur. Dit het bekend geword as die "Vulgaat" wat eintlik "vulgêr" insinueer omdat die mense gesê het die Bybel mag nie in die vulgêre algemene spreektaal – wat Latyn in daardie tyd was – vertaal word nie.